Is-Sitt Pitazz – Paragrafi 1721-1730 Wara t-Tqarbin Imqaddes, x'ħin kont tajt merħba lil Ġesu' ġewwa qalbi, jiena għidtlu, "Maħbub tiegħi, saltan fl-irkejjen l-iktar sigrieti ta' qalbi, hemm fejn jitnisslu l-ħsibijiet, fejn Inti biss tista' tidħol, f'dan is-santwarju fil-fond fejn il-ħsieb tal-bniedem ma jistax jidħol u jinfed. Jalla Int biss tgħammar hemm ġewwa, u jalla kulma nagħmel minn barra jibda fik u minnek. Bl-ikbar ħeġġa nixtieq, u qiegħda nipprova bis-saħħa kollha ta' ruħi, li nara li Inti, Mulej, tħossok li qiegħed f'darek f'dan is-santwarju." Smajt dan il-kliem: Li kieku inti ma rbattlix idejja, kont nibgħat ħafna kastigi fl-art. Binti, il-ħarsa tiegħek iżżarmali l-korla Tiegħi. Għalkemm xofftejk siekta, inti tgħajjatli b'tant qawwa li l-ġenna kollha tiċċaqlaq. Ma nistax naħrab mit-talb tiegħek, għax inti tiġri warajja, mhux mill-bogħod imma ġewwa qalbek stess. Meta ġiet iżżurni billejl ir-ruħ ta' ċerta żagħżugħa, hija għarrfitni bil-preżenza tagħha, u qaltli li kellha bżonn it-talb tiegħi. Jiena qgħadt nitlob għal ftit, imma l-ispirtu tagħha ma telaqnix. Imbagħad jiena qgħadt naħseb bejni u bejn ruħi, "Jekk inti spirtu tajjeb, ħallini fil-paċi, u l-indulġenzi li nikseb għada jkunu għalik." F'dak il-waqt, l-ispirtu telaq minn kamarti, u jiena ntbaħt li hi kienet tinsab fil-purgatorju. Illum ħassejt il-Passjoni tal-Mulej f'ġismi iktar milli ħassejtha fi żminijiet oħrajn. Ħassejt li dan kien minħabba ruħ moribonda. Illum, il-Mulej reġa' beda jgħallimni, għal darb'oħra, kif għandi nersaq lejn is-Sagrament tal-Qrar: Binti, bħalma inti tħejji ruħek fil-preżenza Tiegħi, hekk ukoll inti tqerr quddiemi. Il-persuna tas-saċerdot hija biss għalija paraventu. Qatt m'għandek tanalizza x'tip ta' saċerdot Jiena nkun qiegħed nuża; iftaħ ruħek fil-qrar bħallikieku qiegħda tqerr għandi, u Jiena nimlieha bid-dawl Tiegħi. Kristu u Mulej, Inti qiegħed tmexxini fuq tali preċipizzji li, meta jiena nħares lejhom, nimtela bil-biża', imma fl-istess ħin ninsab fil-paċi hekk kif nitgeddes qrib il-Qalb Tiegħek. Qrib il-Qalb Tiegħek, ma nibża' minn xejn. F'dawn il-waqtiet ta' periklu, jiena nġib ruħi bħal tifla żgħira, hekk kif tkun qiegħda ġġorrha ommha; meta hi tara xi ħaġa li tbeżżagħha, tiggranfa iktar ma' għonq ommha biex tħossha li tinsab fis-sod. + Ta' spiss jiena nara nases magħmulin għalija minn erwieħ li mhux suppost jagħmluhom. Jiena ma niddefendix ruħi, imma nafda lili nnifsi iktar u iktar f'idejn Alla, li jara ġewwa fija. U nista' nara kif dawn l-erwieħ jinqabdu fin-nases tagħhom stess. O Alla, kemm inti ġust u twajjeb! 1728. Ikteb: Jiena Qaddis, Qaddis, Qaddis u Jiena nobgħod l-iċken dnub. Ma nistax inħobb ruħ imtebbgħa bid-dnub; imma meta hija tindem m'hemmx limitu għall-ġenerożita' Tiegħi magħha. Il-ħniena Tiegħi tgħannaqha u tiġġustifika. Bil-ħniena Tiegħi, Jiena niġri wara l-midinbin kull fejn ikunu, u Qalbi tifraħ meta huma jduru lura għandi. Ninsa l-imrar li jkunu sqew lil Qalbi u nifraħ li ġew lura. Għid lill-midinbin li ħadd ma' jista' jaħrab minn taħt idejja; jekk huma jaħarbu 'l bogħod mill-Qalb ħanina Tiegħi, huma jaqgħu fl-idejn ġusti Tiegħi. Għid lill-midinbin li Jiena dejjem ninsab nistennihom, li nkun qiegħed nissemma' b'attenzjoni t-taħbit tal-qalb tagħhom . . . meta ser tibda tħabbat għalija? Ikteb, li Jiena nkun qiegħed inkellimhom permezz tar-rimors fil-kuxjenza tagħhom, permezz tad-disfatti u t-tbatijiet tagħhom, permezz ta' maltempati, permezz tal-vuċi tal-Knisja. U jekk huma jġibu fix-xejn il-grazzji Tiegħi kollha, tibda l-korla Tiegħi għalihom, inħallihom waħedhom u nagħtihom dak li huma jkunu jridu. O Ġesu' tiegħi, Inti biss taf bl-isforzi tiegħi. Donni ninsab daqsxejn aħjar, imma dan ifisser biss li nista' noħroġ fil-veranda minflok ma noqgħod mimduda fis-sodda. Nista' nara u konxja bis-sħiħ ta' dak li qiegħed jiġrili. Minkejja l-kura diliġenti tas-superjuri tiegħi u l-isforzi tat-tobba, saħħti qiegħda tnin u sejra lura. Imma jiena ninsab tassew ferħana li Inti qiegħed issejjaħli; Alla Tiegħi, Imħabba tiegħi, għax naf li l-missjoni tiegħi ser tibda filwaqt tal-mewt tiegħi. O, kemm nixtieq li ninħeles mill-irbit ta' dan il-ġisem. O Ġesu' tiegħi, Inti taf li, fix-xewqat kollha tiegħi, jiena dejjem nixtieq nara r-rieda Tiegħek. Għal dak li jiddependi minni, la nixtieq immut minuta qabel, lanqas ngħix minuta iktar, la nbati inqas, lanqas inbati iżjed, imma jiena rrid biss li nagħmel ir-rieda qaddisa Tiegħek. Għalkemm għandi ħafna entużjażmu, u x-xewqat li hemm jaqbdu ġewwa qalbi huma kbar ħafna, dawn qatt ma jisbqu r-rieda tiegħek. Jiena niġri lejn il-ħniena Tiegħek, O Alla kollok mogħdrija, li Inti waħdek tajjeb. Għalkemm il-miżerja tiegħi hija kbira, u dnubieti huma bosta, jiena nafda fil-ħniena Tiegħek għax Inti Alla tal-ħniena, u qatt ma nstema' matul iż-żminijiet, lanqas is-sema u l-art ma jiftakru, li xi ruħ ittamat fil-ħniena Tiegħek u baqgħet imqarrqa. O Alla kollok mogħdrija, Inti biss tista' tiġġustifikani, u Inti qatt ma tkeċċini meta nersaq niedma lejn Qalbek ħanina, minn fejn qatt ħadd ma ġie mwarrab, imqar jekk kien l-akbar midneb.
Djarju ta' Swor Fawstina – Is-6 Pitazz (par.1721-1730)